2001 гъэ лъандэрэ
Къэбэрдей-Балъкъэрым сату-экономикэ IуэхухэмкIэ и хэщIапIэр илъэс куэд хъуауэ Волгоград областым ехъулIэныгъэкIэ щолажьэ. А зэманым къриубыдэу IуэхущIапIэхэм я зэпыщIэныгъэхэм зегъэужьыным хуэунэтIауэ лъэныкъуитIми лэжьыгъэшхуэ зэфIагъэкIащ.
ЩIыналъэ зэхуаку зэхущытыкIэфIым щIэдзапIэ хуэхъуащ а зэманым областым и губернатору щыта Максютэ Николай зи пашэ лIыкIуэхэр Къэбэрдей-Балъкъэрым къыщыкIуа 2001 гъэм и шыщхьэIу мазэр. Абы щыгъуэ зэныбжьэгъугъэм, сату-экономикэ, щIэныгъэ-техникэ, щэнхабзэ я лъэныкъуэкIэ зэрызэдэлэжьэнум теухуа зэгурыIуэныгъэ зэращIылIауэ щытащ.
2003 гъэм и фокIадэм «Волгоград-Налшык» сату унэр гуфIэгъуэ щытыкIэм иту ди республикэм и къалащхьэм къыщызэIуахащ икIи абы лъандэрэ а щIыналъэм и продукцэр (ерыскъыхэкIхэр, хущхъуэхэкIхэр, унэлъащIэр, псэуалъапхъэхэр, нэгъуэщIхэри) щащэ.
Зи гугъу тщIы зэманым къриубыдэу Волгоград областым хурагъэшащ республикэм и промышленнэ предприятэхэм къыщыщIагъэкIхэри. Апхуэдэщ, къапщтэмэ, «Телемеханика» ОАО-м, «Севкаврентген-Д», «Урысей-СНГ Фарма Интернейшинал компани», «Радуга», Агро-инвест» ООО-хэм, Налшык гъэш комбинатым и «ЭКОМИЛК» компание гупым я продукцэр.
КъищынэмыщIауэ, Къэбэрдей-Балъкъэрым сату-экономикэ IуэхухэмкIэ и хэщIапIэм социально-псапащIэ, щIэныгъэ, ухуэныгъэ, транспорт IэнатIэхэм щIыналъэ зэхуаку зэдэлэжьэныгъэр щызэрегъэуIу.
Абы и унафэщI БжэныкIэ Хъусен мы гъэм и мэкъуауэгъуэ мазэм Волгоград областым и губернаторым и япэ къуэдзэ Гребенников Роман хуэзащ икIи ди республикэм и делегацэр зэрырагъэблэгъэну щIыкIэр ягъэбелджылащ. Къэбэрдей-Балъкъэрым и лIыкIуэхэм я мурадщ зэдэлэжьэныгъэм зезыгъэужьыну мыпхуэдэ Iуэхугъуэхэм абы щыхэплъэну:
— Волгоград и кардиоцентрым ди медицинэ лэжьакIуэхэм я щIэныгъэм щыхэгъэхъуэныр;
— Волгоград областым и сымаджэщхэм ди сабийхэмрэ балигъхэмрэ къыщегъэIэзэныр;
— жьэжьейр щызэрахъуэкI центрым республикэм и цIыхухэр щыгъэхъужыныр;
— Волгоград областым и медицинэ IуэхущIапIэхэм медицинэ Iэмэпсымэхэр (рентген аппаратурэхэр), медицинэ препаратхэр (физрастворхэр) хуегъэшэныр;
— республикэм и санаторэхэм, и турбазэхэм областым щыщ сабийхэмрэ балигъхэмрэ зыщагъэпсэхуныр;
— КъБР-м и предприятэхэм я продукцэр Волгоград областым и сату щIыпIэхэм етыныр.
Къэрэщей Элеонорэ.
